TEST: Sunseeker X7 Gen2

Vi har testet en del robotplæneklippere i år, nogle kendte, nogle mindre kendte. Nu er tiden kommet til at teste Sunseeker X7 Gen2 – der måske ikke er det mest kendte mærke, men – som du kommer til at læse om lidt – faktisk er en ganske positiv overraskelse.

Sunseeker X7 Gen2 bruger netværksbaseret RTK som standard. Derfor slipper man for både kanttråd og en ekstern RTK-antenne i haven. Det er ikke bare en teknisk detalje, for i praksis fjerner det den del af robotplæneklipper-ejerskabet, der normalt kræver mest planlægning og mest tålmodighed.

Modellen er bygget til haver på op til 3.000 kvadratmeter, så det er bestemt ikke en lille robot, vi har med at gøre. X7 Gen2 er en kraftfuld maskine, og både konstruktion og materialer signalerer, at den befinder sig i den dyrere ende af markedet.

Fra kasse til færdig have på under en time

Quick start guiden er nem at gå til. Man scanner en QR kode, henter appen og følger de få trin, der skal til for at komme i gang.

Vi finder et sted med god udsigt til himlen, og robotten finder hurtigt både WiFi, 4G og satellitter. Der er dermed ikke meget ventetid eller teknisk opsætning, før den er klar. Når man kommer fra robotter, der først skal have gravet kabel ned eller have fundet en god plads til en antenne, er kontrasten slående.

Foto: iNPUT

Næste skridt er at få kortlagt haven. X7 Gen2 kan automatisk forsøge at kortlægge området, og det fungerer faktisk overraskende godt. Vores have har dog nogle kringelkroge, hvor vi gerne vil have lidt mere kontrol over resultatet. Derfor vælger vi den manuelle kortlægning. Det viser sig at være mindst lige så nemt.

Foto: iNPUT

Kortlægning som en fjernstyret bil

Den manuelle kortlægning foregår ved, at man styrer robotten rundt i haven med sin mobiltelefon. Det føles nærmest som at køre en fjernstyret bil, og styringen er både enkel og intuitiv.

Man kører ganske enkelt robotten rundt langs havens grænser, mens kortet bliver opbygget i appen. Det er en af de funktioner, der fungerer så naturligt, at man hurtigt glemmer, at der faktisk foregår en ret avanceret kortlægning i baggrunden.

Samlet klarer vi både opsætning og kortlægning af haven på under en time. Det er svært at gøre meget enklere, og efter et par ugers brug er det stadig den del af oplevelsen, der skiller X7 Gen2 mest ud fra mange konkurrenter.

Foto: iNPUT

Teknikken bag den enkle opsætning

Forklaringen ligger i Sunseekers AONavi 2.0-system. Robotten kombinerer Network RTK med VSLAM 2.0, så den både bruger satellitpositionering og sit eget kamerasystem til at forstå haven. Network RTK leverer den centimeternøjagtige reference uden en lokal basisstation, mens kameraerne hjælper robotten med at holde kurs og orientering, når satellitsignalet er vanskeligere.

Sunseeker har monteret et kikkertkamera og et iToF-kamera, som måler dybde. Det er den type hardware, der skal gøre det lettere at bevæge sig forbi forhindringer og gennem områder med mere komplicerede signalforhold. Den 10 TOPS-chip, som behandler dataene, er ikke noget, man mærker direkte som bruger, men den er en del af forklaringen på, at robotten reagerer så hurtigt, når den møder noget på ruten.

Der er også 4G-GPS i robotten. Det betyder, at den ikke er låst til hjemmets WiFi for at kunne være forbundet, og at den har de tekniske forudsætninger for sporing og digitale grænser. I daglig brug er det først og fremmest den stabile forbindelse mellem robot, kort og app, der gør en forskel.

Tre hjul, stor klippebredde og bedre greb

X7 Gen2 adskiller sig også fra flere andre robotplæneklippere på selve konstruktionen. Den har to store forhjul og et centralt styrehjul bagtil. Det giver en anden manøvredygtighed end den mere traditionelle opbygning med et par store drivhjul bagest.

I vores test kommer robotten fint rundt i haven og klarer også en lettere ujævn plæne uden at køre fast. Sunseeker oplyser selv, at trehjulstrækket og den uafhængige affjedring er konstrueret til hældninger på op til 70 procent eller 35 grader. Det er ikke en grænse, vi har haft anledning til at presse i testen, men på almindeligt ujævnt underlag virker konstruktionen overbevisende.

Klippebredden er 35 centimeter, fordelt på to flydende klippeskiver med seks knive. Skiverne kan følge underlaget hver for sig, og klippehøjden kan justeres trinløst fra 20 til 100 millimeter i appen. På en stor plæne er den brede klippeflade mere end bare et tal i specifikationslisten: den reducerer ganske enkelt den tid, der skal bruges på at komme hele vejen rundt.

En anden fin detalje er børsterne, der hele tiden holder de store hjul fri for snavs og græs. Det er en lille ting, men den har en praktisk funktion. Rene hjul har bedre mulighed for at bevare grebet, og dermed mindskes risikoen for, at robotten kører fast.

Foto: iNPUT

Foto: iNPUT

Appen er en del af oplevelsen

Det er let at gøre robotplæneklippere til et spørgsmål om motorer, knive og navigation. Men når kortet først er lavet, foregår en stor del af hverdagen i appen. Her kan man justere klippehøjde, kontrollere områder og sende robotten ud igen, hvis et bestemt stykke græs trænger til en ekstra tur.

Sunseeker Smart-appen er ikke revolutionerende i sig selv, men den fungerer som den skal og passer godt til resten af produktet. Den manuelle kortlægning er særligt vellykket, fordi den ikke forsøger at skjule processen bag for mange automatiske valg. Man kan se, hvad der sker, rette sin rute til og få et kort, der passer til haven i stedet for at tilpasse haven til robotten.

En reel test – også med et forbehold

Efter et par ugers brug står Sunseeker X7 Gen2 tilbage som en robotplæneklipper, der løser det sværeste problem usædvanligt elegant: at komme godt i gang. Den finder selv WiFi, 4G og satellitter, og kortlægningen kan enten klares automatisk eller manuelt uden, at processen bliver teknisk tung.

Det er samtidig en robot, der virker bygget til større haver og hårdt arbejde. Den brede dobbelte klippeskive, den trehjulede konstruktion og den kombinerede RTK- og kameranavigation giver mening som en samlet pakke – ikke bare som en lang række specifikationer.

To ugers brug er naturligvis ikke det samme som en vurdering af holdbarheden efter flere sæsoner. Men det er længe nok til at vurdere, om opsætningen, kortet, appen og den daglige kørsel fungerer i praksis. Det gør de her. X7 Gen2 er især interessant for køberen, der vil have en stor og avanceret robotplæneklipper uden at begynde projektet med kabelruller og antenneplacering.